
СТАНИМИР АПОСТОЛОВ – ЗАМЕСТНИК КМЕТ „ФИНАНСИ, БЮДЖЕТ, ИКОНОМИКА И МОСРКО ДЕЛО ПРИ ОБЩИНА БУРГАС

ОТНОСНО:  Определяне размера на членския внос на община Бургас в МИРГ Бургас-Камено за 2024 г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Местната инициативна рибарска група „Бургас – Камено“ е създадена с цел подобряване на качеството на живот на територията на двете общини. Тази цел може да бъде постигната само в сътрудничество с всички институции, имащи отношение към развитието на територията, както и с подкрепата на партньорите общините Бургас и Камено. 
В тази връзка е създадена, финансирана и се изпълнява Стратегия за Водено от общностите местно развитие, която да надгражда и допълва стратегическите планове на различни местни организации, общинските планове за развитие, областният план за развитие на област Бургас, както и национални и европейски планови стратегически документи. 
 Прилагането на стратегията на МИРГ през периода 2018-2023 допринесе за балансирано развитие на икономическите дейности и дейностите в обществена полза на територията на база местните природни, човешки и културни ресурси. В тази връзка МИРГ е финансирала проектни предложения в размер на 2 млн. евро, които в голямата си част са проекти на двете общини. До момента, МИРГ функционира на базата на финансиране от Програмата за морско дело и рибарство 2014-2020, което приключи в края на 2023 г.

МИРГ планира бъдещото си развитие и обществено полезна дейност за следващите 5 години, които включват и предстоящия програмен период на ЕС, като предвижда конкретни инвестиционни намерения за реализация на проекти в обществена полза, които ще подобрят облика и качеството на живот за населението и посетителите на община Бургас като цяло. МИРГ ще използва собствени ресурс за подготовка на проектни предложения, с цел привличане на финансиране по различни програми на ЕС и други донорски организации. Този ресурс може да бъде осигурен чрез членски внос от членовете на сдружението.
Съгласно чл.48, ал.1, т.6 от Устава на сдружението всеки член е длъжен да внася годишен членски внос, който се определя с решение на общото събрание за всяка следваща календарна година, след приемане на Годишния финансов отчет за предходната отчетна година.  

На свое заседание ОС на 29.02.2024 г. на МИРГ Бургас-Камено е одобрило Годишния финансов отчет за предходната година, като за изпълнение на целите на сдружението е необходимо годишният членски внос на Община Бургас за 2024 година да бъде 5000 лева.
Ето защо от страна на сдружението се предлага Общински съвет-Бургас да одобри членски внос на Община Бургас в МИРГ за 2024 в размер на 5000 лева.

Предвид изложеното, на основание чл.48, ал.1, т.6 от Устава на сдружение с нестопанска цел „МИРГ Бургас-Камено“ и чл.21, ал.1, т.8, от Закона за местното самоуправление и местната администрация, предлагам, Общински съвет – Бургас да вземе следното 

РЕШЕНИЕ:

Дава съгласие годишният членски внос на Община Бургас в МИРГ Бургас-Камено за 2024 г. да бъде определен в размер на 5000 лева.

За получените средства следва да бъде представен отчет за осъществените дейности, връзката им с целите и програмите на Сдружението и постигнатите резултати.

Приложение:  Устав на МИРГ Бургас-Камено.
С уважение,

СТАНИМИР АПОСТОЛОВ
Зам.-кмет „Финанси, бюджет, икономика и морско дело“

при Община Бургас

